
[bookmark: TextBodyBegin]Euroopan parlamentti, joka
–	ottaa huomioon aiemmat päätöslauselmansa Kiinan ihmisoikeustilanteesta,
–	ottaa huomioon työjärjestyksen 150 artiklan 5 kohdan ja 136 artiklan 4 kohdan,
A.	ottaa huomioon, että Ruotsin kansalainen Gui Minhai, joka on hongkongilaisen Mighty Current -kustantamon kustantaja ja yksi sen omistajista ja joka tunnetaan Kiinan johtoa arvostelevien teosten julkaisemisesta, siepattiin Thaimaassa lokakuussa 2015 ja pidätettiin sen jälkeen Kiinassa; ottaa huomioon, että hänen sieppauksensa oli osa laajempia Kiinan hongkongilaisia kustantajia vastaan toteuttamia tukahduttamistoimia;
B.	ottaa huomioon, että helmikuussa 2020 salaisen ja epäoikeudenmukaisen oikeudenkäynnin jälkeen kiinalainen tuomioistuin tuomitsi Gui Minhain kymmeneksi vuodeksi vankeuteen syytettynä ”tiedustelutietojen laittomasta toimittamisesta ulkomaille”; ottaa huomioon, että häneltä on evätty asianmukainen oikeudellinen edustus ja mahdollisuus käyttää Ruotsin konsulipalveluja; ottaa huomioon, että hänen nykyinen olinpaikkansa ei ole edelleenkään tiedossa;
C.	ottaa huomioon, että Gui Minhain ei edelleenkään anneta olla yhteydessä perheeseensä, mikä aiheuttaa vakavaa huolta hänen terveydentilastaan vankeuden jatkuttua jo vuosikymmenen ajan;
1.	kehottaa jälleen kerran vapauttamaan Gui Minhain välittömästi ja ehdoitta; panee erittäin huolestuneena merkille, että hänen sieppauksestaan ja vangitsemisestaan tulee pian kuluneeksi jo kymmenen vuotta, ja toistaa tuomitsevansa mitä jyrkimmin hänen sieppauksensa, mielivaltaisen pidätyksensä, pitämisensä vangittuna sekä hänelle langetetun tuomion;
2.	ilmaisee solidaarisuutensa Gui Minhain perheelle ja erityisesti hänen tyttärelleen Angela Guille, joka ajaa edelleen väsymättä hänen vapauttamistaan;
3.	korostaa, että konsuliviranomaisten pääsyn epääminen Gui Minhain luokse rikkoo Wienin yleissopimuksen mukaisia Kiinan velvoitteita; ilmaisee vakavan huolensa Gui Minhain terveydestä ja kohtelusta vankeudessa; kehottaa Kiinan viranomaisia sallimaan välittömästi sen, että hän voi saada valitsemansa tahon antamaa riippumatonta sairaanhoitoa ja olla esteettä yhteydessä perheeseensä, valitsemaansa lailliseen edustajaan ja konsuliviranomaisiin;
4.	korostaa, että tämä tapaus on esimerkki Kiinassa havaittavista järjestelmällisistä ja ylikansallisista tukahduttamistoimista, sensuurista ja perusvapauksien loukkauksista, joiden kohteena on myös asianajajia, toimittajia, taiteilijoita, ihmisoikeuksien puolustajia, etnisiä ja uskonnollisia vähemmistöjä ja ulkomaalaisia;
5.	korostaa, että keskinäisen luottamuksen ja ihmisoikeuksien kunnioittamisen, mukaan lukien oikeus sananvapauteen, lehdistönvapaus ja julkaisuoikeus, olisi oltava keskiössä EU:n ja Kiinan suhteissa;
6.	kehottaa Kiinaa lopettamaan kustantajien, kirjailijoiden, toimittajien ja tutkijoiden sensuurin, häirinnän ja pelottelun;
7.	kehottaa Kiinan viranomaisia lopettamaan mielivaltaiset pidätykset ja pakotetut tunnustukset sekä vapauttamaan välittömästi kaikki perusvapauksien käyttämisen vuoksi pidätetyt, mukaan lukien asianajajat, toimittajat, taiteilijat, vähemmistöjen edustajat ja ihmisoikeuksien puolustajat;
8.	kehottaa EUH:ta, komissiota ja jäsenvaltioita ottamaan tämän tapauksen esille kaikilla EU:n ja Kiinan välisten suhteiden tasoilla, varmistamaan EU:n kansalaisten suojelun ulkomailla ja kehottamaan Kiinaa vapauttamaan Gui Minhain ja antamaan tietoja hänen voinnistaan ja olinpaikastaan;
9.	kehottaa painokkaasti Kiinaa ratifioimaan kansalaisoikeuksia ja poliittisia oikeuksia koskevan kansainvälisen yleissopimuksen;
10.	kehottaa puhemiestä välittämään tämän päätöslauselman neuvostolle, komissiolle, komission varapuheenjohtajalle / unionin ulkoasioiden ja turvallisuuspolitiikan korkealle edustajalle, EU:n jäsenvaltioille sekä Kiinan kansantasavallan hallitukselle ja kansankongressille.

